दिल्ली पुलिस कमिश्नर ने कहा-26 जनवरी को हिंसा फैलाने की बड़ी साजिश थी, गिरफ्तारी कानून के मुताबिक हुई
दिल्ली पुलिस कमिश्नर ने कहा कि किसानों की ट्रैक्टर रैली के दौरान 26 जनवरी को राजधानी दिल्ली में हिंसा फैलाने की बड़ी साजिश थी लेकिन दिल्ली पुलिस की समझदारी के चलते साजिशकर्ता अपने मंसूबों में कामयाब नहीं सके।
नई दिल्ली: दिल्ली पुलिस कमिश्नर ने कहा कि किसानों की ट्रैक्टर रैली के दौरान 26 जनवरी को राजधानी दिल्ली में हिंसा फैलाने की बड़ी साजिश थी लेकिन दिल्ली पुलिस की समझदारी के चलते साजिशकर्ता अपने मंसूबों में कामयाब नहीं सके। पुलिस कमिश्नर ने कहा कि टूल किट की जांच के दौरान इस साजिश की परतें खुल रही हैं। उन्होंने कहा कि अफवाह फैलाकर दंगा फैलाने का एक बड़ा षडयंत्र रचा गया था। इस मामले की जांच अभी चल रही है। पुलिस ने केस दर्ज कर लिया है। वहीं टूल किट मामले में दिशा की गिरफ्तारी को लेकर पूछे गए एक सवाल के जवाब में दिल्ली पुलिस कमिश्नर ने कहा-दिशा रवि की गिरफ़्तारी कानून और प्रक्रियाओं का पालन करते हुए हुई है। कानून 22 साल और 50 साल की उम्र में कोई अंतर नहीं करता। कोर्ट ने गिरफ़्तारी को सही मानते हुए 5 दिन की पुलिस हिरासत में भेजा। जो लोग कहते हैं कि गिरफ़्तारी में कोई कमी है ये बिल्कुल मिथ्या है।